PROTIMONOPOLNÝ ÚRAD SLOVENSKEJ REPUBLIKY

	     ROZHODNUTIE

Číslo: 2002/ZK/1/1/116					                       Bratislava  31.5.2002

Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom na návrh podnikateľa eTel Slovensko, s.r.o., so sídlom Medená 18, 811 02 Bratislava, v konaní zastúpeným Mgr. Marcelom Drgonom, Advokátska kancelária Böhm & Partners, so sídlom Jesenského 2, 814 99 Bratislava, podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a  doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov voči podnikateľom EuroTel, a.s., so sídlom Vajnorská 100/A, 831 03 Bratislava, Orange Slovensko, a.s., so sídlom Prievozská 6/A, 821 09 Bratislava            a Slovenské telekomunikácie a. s., so sídlom Námestie slobody 6, 817 62 Bratislava  vo veci dohody obmedzujúcej súťaž podľa § 4 ods. 1 zákona č. 136/2001 Z. z. o ochrane hospodárskej súťaže a o zmene a  doplnení zákona Slovenskej národnej rady                č. 347/1990 Zb. o organizácii ministerstiev a  ostatných ústredných orgánov štátnej správy Slovenskej republiky v znení neskorších predpisov takto

	        				    r o z h o d o l :    

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a  doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky           v znení neskorších predpisov  konanie zastavuje, pretože dôvod na konanie nebol daný.     

O d ô v o d n e n i e :  

Protimonopolný úrad Slovenskej republiky (ďalej len „úrad“) obdržal dňa 3.10.2001 návrh podnikateľa eTel Slovensko, s.r.o., so sídlom Medená 18, 811 02 Bratislava (ďalej len „eTel Slovensko, s.r.o.“), v konaní zastúpeným  Mgr. Marcelom Drgonom, Advokátska kancelária Böhm & Partners, so sídlom Jesenského 2, 814 99 Bratislava, na začatie správneho konania vo veci dohody obmedzujúcej súťaž v zmysle § 4 ods. 1 zákona č. 136/2001 Z. z. o ochrane hospodárskej súťaže a o zmene              a  doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“) uzatvorenej medzi podnikateľmi EuroTel, a.s. so sídlom Vajnorská 100/A, 831 03 Bratislava (ďalej len „EuroTel, a.s.“), Orange Slovensko, a.s. so sídlom Prievozská 6/A, 821 09 Bratislava (ďalej len „Orange Slovensko, a.s.“)              a Slovenské telekomunikácie, a.s. so sídlom Námestie slobody 6/A, 817 62  Bratislava, (ďalej len „Slovenské telekomunikácie, a.s.“). 
	
Podnikateľ eTel Slovensko, s.r.o. vo svojom podaní uviedol, že v tom istom časovom období došlo k prerušeniu poskytovania telekomunikačných služieb nielen zo strany EuroTel-u, a.s., ale aj Orange Slovensko, a.s. a je spojené so zjavným marketingovým a cenovým ťažením Slovenských telekomunikácií, a.s., ktoré znevyhodňujú poskytovanie služieb podobných telekomunikačných podnikov, ako je eTel Slovensko, s.r.o. Podľa navrhovateľa obe spoločnosti, t.j. EuroTel, a.s. a Orange Slovensko, a.s.  odôvodnili svoje konanie podobnými a miestami rovnakými argumentmi, ktoré však nie sú v súlade s právnym poriadkom SR a zmluvnými podmienkami. Dôkazom toho je skutočnosť, že Orange Slovensko, a.s. po obdržaní výzvy na riadne plnenie zmlúv o pripojení upustil od svojho protiprávneho konania a s ospravedlnením obnovil spoločnosti eTel Slovensko, s.r.o. poskytovanie telekomunikačných služieb. Konanie EuroTel-u, a.s., Orange Slovensko, a.s. a pravdepodobne aj Slovenských telekomunikácií, a.s. možno kvalifikovať ako zosúladený postup podnikateľov s cieľom obmedziť hospodársku súťaž. EuroTel, a.s. je navyše spoločnosťou, ktorej hlavným akcionárom sú Slovenské telekomunikácie, a.s.     

V zmysle § 2 ods. 1 zákona sa tento zákon vzťahuje na podnikateľov, orgány štátnej správy a orgány územnej samosprávy.
V zmysle  § 3 ods. 2 zákona podnikateľ na účely tohto zákona je podnikateľ podľa osobitného predpisu, ďalej fyzická osoba a právnická osoba a ich združenia, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Úrad dospel k záveru, že eTel Slovensko, s.r.o., EuroTel, a.s., Orange Slovensko, a.s. a Slovenské telekomunikácie, a.s. sú podnikateľmi podľa § 2 Obchodného zákonníka a sú podnikateľmi aj podľa § 3 ods. 2 zákona.
	
Podľa § 25 ods. 1 zákona sa konanie na úrade začína z vlastného podnetu alebo na návrh podnikateľa. Návrh na začatie správneho konania so všetkými náležitosťami podal podnikateľ eTel Slovensko, s.r.o. v konaní zastúpený advokátom Mgr. Marcelom Drgonom. 
Podľa § 25 ods. 3 zákona účastníkmi správneho konania sú navrhovateľ                  a podnikatelia, o ktorých právach, právom chránených záujmoch alebo povinnostiach ustanovených zákonom sa má rozhodnúť, t.j. eTel Slovensko, s.r.o., EuroTel, a.s., Orange Slovensko, a.s. a Slovenské telekomunikácie, a.s.

Na základe uvedeného podľa  § 25 ods. 1 zákona v nadväznosti na § 18 ods. 2 zákona č. 71/1967 Zb. o správnom konaní (ďalej len „zákon o správnom konaní“) dňa 3.10.2001 začalo správne konanie vo veci dohody obmedzujúcej súťaž v zmysle § 4 ods. 1 zákona uzavretej medzi podnikateľmi EuroTel, a.s., Orange Slovensko, a.s.         a Slovenské telekomunikácie, a.s., o čom úrad písomne informoval účastníkov správneho konania a zároveň ich požiadal o doplnenie podkladov a informácií.

Vecná podstata predmetného správneho konania spočíva v zhodnotení, či medzi spoločnosťami EuroTel, a.s., Orange Slovensko, a.s. a  Slovenské telekomunikácie, a.s. 
došlo k zosúladenému postupu pri uzatváraní zmlúv o vzájomnom prepojení verejných telekomunikačných sietí.

Úrad na základe doručených dokladov, ako aj vlastného šetrenia, zistil nasledujúce skutočnosti:

EuroTel, a.s., ako vyplýva z výpisu z Obchodného registra Okresného súdu Bratislava I, oddiel: Sa, vložka č: 1238/B zo dňa 16.12.1996, je právnická osoba s právnou formou akciová spoločnosť. V predmete činnosti má zapísané široké spektrum činností, predovšetkým zriaďovanie a prevádzkovanie verejných mobilných sietí na frekvenciách pridelených licenciou, poskytovanie verejnej mobilnej telefónnej služby prostredníctvom mobilných verejných telekomunikačných sietí, poskytovanie verejnej dátovej služby prostredníctvom verejných telekomunikačných sietí, zriaďovanie a prevádzkovanie verejnej dátovej siete s komutáciou paketov.
	
eTel Slovensko, s.r.o., ako vyplýva z výpisu z Obchodného registra Okresného súdu Bratislava I, oddiel: Sro, vložka č: 21572/B zo dňa 17.4.2000, je právnická osoba s právnou formou spoločnosť s ručením obmedzeným.  V predmete činnosti má zapísané široké spektrum činností, predovšetkým kúpa tovaru za účelom jeho predaja konečnému spotrebiteľovi (maloobchod) v rozsahu voľnej činnosti, sprostredkovateľská činnosť v rozsahu voľnej živnosti, zriaďovanie a prevádzkovanie verejnej telekomunikačnej siete, poskytovanie verejných telekomunikačných služieb podľa licencie. 

Orange Slovensko, a.s., ako vyplýva z výpisu z Obchodného registra Okresného súdu Bratislava I, oddiel: Sa, vložka č: 1142/B zo dňa 3.9.1996, je právnická osoba s právnou formou akciová spoločnosť. V predmete činnosti má zapísané široké spektrum činností, predovšetkým zriaďovanie a prevádzkovanie verejných mobilných telekomunikačných sietí na pridelených frekvenciách, poskytovanie verejnej telefónnej služby prostredníctvom mobilných verejných telekomunikačných sietí, poskytovanie verejnej dátovej služby prostredníctvom verejných telekomunikačných sietí, zriaďovanie a prevádzkovanie pevnej verejnej telekomunikačnej siete na poskytovanie verejnej  telekomunikačnej služby.
	Spoločnosť Orange Slovensko, a.s. listom zo dňa 5.4.2002 oznámila úradu, že s účinnosťou od 27.3.2002 je právoplatne zaregistrovaná zmena obchodného mena spoločnosti Globtel, a.s. na Orange Slovensko, a.s. Ostatné údaje týkajúce sa spoločnosti zostávajú nezmenené. Na základe uvedeného úrad v rozhodnutí uvádza nové obchodné meno Orange Slovensko, a.s.

Slovenské telekomunikácie, a.s., ako vyplýva z výpisu z Obchodného registra Okresného súdu Bratislava I, oddiel: Sa, vložka č: 208/B zo dňa 1.4.1999, sú právnická osoba s právnou formou akciová spoločnosť.  V predmete činnosti majú zapísané široké spektrum činností, predovšetkým prenos všetkých signálov a informácií po jednotnej telekomunikačnej sieti, s výnimkou jej častí výhradne vymedzených iným prevádzkovateľom, prenos, vysielanie a príjem rozhlasových, televíznych a ostatných komunikačných signálov pre prevádzkovateľov zo zákona a pre prevádzkovateľov na základe udelených licencií, poskytovanie telekomunikačných a rádiokomunikačných služieb za úhradu. 

EuroTel, a.s.  vo svojom vyjadrení zo dňa 26.10.2001 uviedol, že nejde o spor o porušovaní práv súťažiteľa zo strany EuroTel-u, a.s., ale o snahu eTel-u Slovensko, s.r.o. preniknúť na telekomunikačný trh volaní ešte pred zákonom stanoveným termínom jeho liberalizácie, t.j. pred 31.12.2002, spôsobom, ktorý je v rozpore so zákonom č.195/2000 Z. z. o telekomunikáciách (ďalej len „zákon o telekomunikáciách“). EuroTel, a.s. pristúpil k prerušeniu poskytovania verejnej telekomunikačnej služby voči navrhovateľovi z dôvodu nevyhnutnosti chrániť svoje práva a v záujme predchádzania zvyšovania škôd na svojej strane. Prerušenie poskytovania služby bolo vykonané v zmysle § 42 ods. 1 písm. d) bod 1 zákona o telekomunikáciách a v súlade so zmluvou o pripojení a s ustanoveniami Všeobecných podmienok poskytovania verejnej mobilnej služby spoločnosti EuroTel, a.s. (ďalej len „Všeobecné podmienky“). Ďalej EuroTel, a.s. uviedol, že v zmysle § 42 ods. 1 písm. d) bod 1 zákona o telekomunikáciách a v zmysle čl. 12 bod 12.2 Všeobecných podmienok má právo prerušiť poskytovanie verejnej telekomunikačnej služby z dôvodu jej zneužívania alebo do vykonania technických opatrení zamedzujúcich jej zneužívanie. Zneužívanie poskytovaných telekomunikačných služieb eTel-om Slovensko, s.r.o. spočíva v nedovolenom prepájaní verejných telekomunikačných sietí s verejnou telekomunikačnou sieťou EuroTel-u, a.s. prostredníctvom technického zariadenia, tzv. GSM brán, na ktoré sú pripojené SIM karty EuroTel-u, a.s. GSM brány sú eTel-om Slovensko, s.r.o.  prevádzkované takým  spôsobom, ktorý technicky umožňuje vzájomné prepojenie viacerých telekomunikačných sietí, v dôsledku čoho sú volania zo siete zahraničného poskytovateľa telekomunikačných služieb smerované do mobilnej verejnej telekomunikačnej siete EuroTel-u, a.s. bez jeho súhlasu, t.j. bez zmluvy o prepojení v zmysle § 23 zákona o telekomunikáciách, na rozdiel od zmluvy o pripojení v zmysle § 43 zákona                    o telekomunikáciách. 
Znenie § 23 zákona o telekomunikáciách sa týka zmluvného vzťahu medzi prevádzkovateľmi a poskytovateľmi verejných telekomunikačných služieb pri vzájomnom prepojení verejných telekomunikačných sietí. Znenie § 43 zákona o telekomunikáciách sa týka zmluvného vzťahu medzi telekomunikačným podnikom a užívateľom pri pripojení jeho koncového zariadenia na verejnú telekomunikačnú sieť.  

Orange Slovensko, a.s. v liste zo dňa 25.10.2001 uviedol, že eTel-u Slovensko, s.r.o. bolo preukázané zneužitie SIM karty Orange Slovensko, a.s. s číslom 0907 770 260 prostredníctvom GSM brán na nelegálne ukončovanie medzinárodných hovorov na Slovensku, na základe čoho bolo eTel-u Slovensko, s.r.o. dočasne prerušené poskytovanie služieb. Pre opakované preukázané zneužitie predmetnej SIM karty eTel-om Slovensko, s.r.o. bola dňa 20.9.2001 dočasne SIM karta deaktivovaná. Poskytovanie služieb pre uvedenú SIM kartu Orange Slovensko, a.s. dňa 25.9.2002 obnovil po písomnom zaviazaní sa eTel-u Slovensko, s.r.o., že sa jednalo o jednorázovú chybu, ktorá sa nebude opakovať.  

Slovenské telekomunikácie, a.s. listom zo dňa 24.10.2001 vo svojom vyjadrení k predmetnej veci uviedli, že sa môžu vyjadriť len k časti, v ktorej sa na základe skutočnosti, že Slovenské telekomunikácie, a.s. sú jedným z akcionárov EuroTel-u, a.s. predpokladá, že zmluvy o prepojení s mobilnými operátormi majú charakter dohôd obmedzujúcich súťaž. Navrhovateľ nielenže nepredkladá žiadny dôkaz, uniká reálnemu vnímaniu skutočnosti (fakt poskytovania služby hlasu po internete zo strany mobilných operátorov sa predkladá ako „dôkaz“ úsilia Slovenských telekomunikácií, a.s. na vyradenie konkurencie, hoci zároveň uznáva, že nejde o konkurenciu – že je to iná služba, odlišná od telefónnej služby). Slovenské telekomunikácie, a.s. ďalej uviedli, že zmluvy o prepojení zabezpečujú prepojenie sietí pre účel telefónnej služby medzi tromi oprávnenými poskytovateľmi telefónnej služby v SR. Zmluvy o prepojení sietí pre telefónnu prevádzku sa teda nedotýkajú a ani nemôžu dotýkať ďalších prevádzkovateľov iných telekomunikačných služieb a  v tomto zmysle títo prevádzkovatelia jestvujúcimi zmluvami nemôžu byť obmedzovaní. Slovenské telekomunikácie, a.s. taktiež poukázali na to, že si splnili povinnosť predkladania zmlúv o prepojení regulačnému orgánu, ktorý v prípade, ak by výkonom zmluvy o prepojení malo prísť k obmedzeniu konkurencie, výkon zmluvy pozastaví. Regulátor, t.j. Telekomunikačný úrad SR (ďalej len „TÚ SR“) je zároveň oprávnený určiť podrobné technické a prevádzkové podmienky prepájania sietí a metodiku výpočtu ceny. 
  
Úrad po preskúmaní podkladov dospel k názoru, že pre objektívne posúdenie veci a v záujme zistenia úplného skutkového stavu je potrebné získať ďalšie podklady   a preveriť informácie, ktoré sú v predmetnej veci v prebiehajúcom správnom konaní dôležité. Úrad vychádzal z ustanovenia § 32 ods. 1 zákona o správnom konaní, podľa ktorého je správny orgán povinný presne a úplne zistiť skutočný stav veci a za tým účelom obstarať si potrebné podklady pre rozhodnutie. 

Vzhľadom na veľké množstvo podkladov a potrebu získať ďalšie podklady a informácie pre potreby prebiehajúceho správneho konania predsedníčka úradu predĺžila lehotu na vydanie rozhodnutia vo veci do 31.5.2002, o čom úrad písomne oboznámil účastníkov správneho konania. 

Vzhľadom na charakter danej problematiky úrad požiadal listom TÚ SR, ktorý vykonáva štátny dohľad v telekomunikáciách v zmysle § 50 zákona o telekomunikáciách, o odpovede na nasledovné otázky:

1)	bola na TÚ SR podaná sťažnosť eTel-u Slovensko, s.r.o. na neochotu EuroTel-u, a.s. a Orange Slovensko, a.s. uzavrieť zmluvu o  vzájomnom prepojení verejných telekomunikačných sietí podľa § 23 zákona o telekomunikáciách? Ak áno, uveďte, či TÚ SR v predmetnej veci právoplatne rozhodol. Zároveň Vás žiadame o zaslanie kópie právoplatného rozhodnutia.  
2)	bola na TÚ SR podaná žiadosť eTel-u Slovensko, s.r.o. o rozhodnutie vo veci uzavretia zmluvy s EuroTel-om, a.s. a  Orange Slovensko, a.s. o pripojení do verejnej telekomunikačnej siete podľa § 21 ods. 3 zákona o telekomunikáciách? Ak áno, uveďte, či TÚ SR v predmetnej veci právoplatne rozhodol. Zároveň Vás žiadame   o zaslanie právoplatného rozhodnutia.

TÚ SR v liste zo dňa 11.12.2001 na otázky úradu uviedol, že:

1)	Na TÚ SR nebola podaná sťažnosť eTel-u Slovensko, s.r.o. na neochotu EuroTel-u, a.s. a Orange Slovensko, a.s. uzavrieť zmluvu o vzájomnom prepojení verejných telekomunikačných sietí, ani
2)	nebola podaná žiadosť vo veci rozhodnutia o pripojení medzi eTel-om Slovensko, s.r.o. a EuroTel-om, a.s. a ani žiadosť o pripojení medzi eTel-om Slovensko, s.r.o. a Orange Slovensko, a.s. 

Úrad na základe získaných informácií zistil, že v  súčasnosti v SR má licenciu na poskytovanie telefónnej služby len EuroTel, a.s., Orange Slovensko, a.s. a Slovenské telekomunikácie, a.s. Ďalší telekomunikačný operátor sa preto nemôže uchádzať o uzatvorenie zmluvy o prepojení s EuroTel-om, a.s., Orange Slovensko, a.s.,  Slovenskými telekomunikáciami, a.s.  za účelom poskytnutia telefónnej služby, ktorej predmetom by bolo prepájanie telefónnej prevádzky. Zmluvy o prepojení sietí pre telefónnu prevádzku sa preto nedotýkajú  prevádzkovateľov iných telekomunikačných služieb. V zmysle § 23 ods. 3 zákona o telekomunikáciách sú zmluvné strany povinné predložiť zmluvu o  prepojení regulačnému orgánu. Podľa § 23 ods. 4 zákona o telekomunikáciách je TÚ SR oprávnený pozastaviť výkon zmluvy, ak technické, prevádzkové alebo finančné podmienky zmluvy obmedzujú konkurenciu na telekomunikačnom trhu, poškodzujú iných prevádzkovateľov telekomunikačných sietí alebo poskytovateľov verejných telekomunikačných služieb alebo ak obsah zmluvy je v rozpore s požiadavkami tohto zákona alebo udelených licencií. Ak je potrebné TÚ SR môže zmluvným stranám určiť metodiku výpočtu ceny alebo podielu na výnosoch za vzájomné prepojenie verejných telekomunikačných sietí.

Zmluvy o prepojení uzavreté medzi EuroTel-om, a.s., Orange Slovensko, a.s.                a Slovenskými telekomunikáciami, a.s. preto nemožno posudzovať podľa zákona o ochrane hospodárskej súťaže. Postup Orange Slovensko, a.s. a EuroTel-u, a.s. pri deaktivácii SIM kariet nie je možné chápať ako zosúladený postup v zmysle zákona, nakoľko v zmysle         § 43 ods. 5 a ods. 7 zákona o telekomunikáciách i  Všeobecných podmienok museli zákonite obaja operátori postupovať rovnako.  

V kompetencii úradu nie je rozhodovať, či bol porušený zákon o telekomunikáciách. Štátny dohľad v telekomunikáciách vykonáva TÚ SR. eTel Slovensko, s.r.o. nevyužil možnosti v zmysle telekomunikačného zákona a neobrátil s podnetom na začatie správneho konania v tejto veci na kompetentný úrad, a to TÚ SR.     

Posúdenie, či boli GSM brány prevádzkované spôsobom technicky umožňujúcim prepojenie telekomunikačných sietí a umožnili tak volanie zo siete zahraničného poskytovateľa telekomunikačných služieb a smerovanie volaní do verejnej mobilnej telekomunikačnej siete EuroTel-u, a.s. a Orange Slovensko, a.s. bez ich súhlasu a bez zmluvy o prepojení podľa § 23 zákona o telekomunikáciách, následkom čoho Orange Slovensko, a.s. a EuroTel, a.s. pristúpili k deaktivácii SIM kariet a EuroTel, a.s. následne aj k vypovedaniu zmlúv o pripojení, nie je v kompetencii úradu.  Príslušným správnym orgánom je v danom prípade TÚ SR, ktorý vykonáva štátny dohľad v telekomunikáciách podľa § 10 a  § 50 zákona o telekomunikáciách. 

Úrad na základe predložených podkladov, zistených skutočností dospel               k  záveru, že v zmysle § 5 zákona o správnom konaní nie je vecne príslušným správnym orgánom na rozhodnutie vo veci.

V súlade s § 33 zákona, úrad písomne vyzval účastníkov konania, aby sa ústne, alebo písomne vyjadrili k predmetu konania a k výsledkom šetrenia, ktoré úrad vo veci vykonal. 

eTel Slovensko, s.r.o. sa vo svojom liste zo dňa 9.5.2002 k predmetu konania a k výsledkom šetrenia vyjadril názor, že TÚ SR je príslušným správnym orgánom vo veci štátneho dohľadu, nie však vo veci ochrany hospodárskej súťaže. Názor úradu je správny v časti, že nie je vecne príslušným orgánom na posúdenie konania EuroTel-u, a.s., Orange Slovensko, a.s. a Slovenských telekomunikácií, a.s. pri uzatvorení zmlúv o prepojení verejných telekomunikačných sietí v zmysle § 23 zákona o telekomunikáciách. Záver, ktorý z toho úrad vyvodil je však nesprávny. Rozhodnutie o týchto otázkach patrí síce do pôsobnosti TÚ SR, malo by byť ale uskutočnené na žiadosť úradu, ako rozhodnutie o predbežnej otázke v súvislosti s konaním pred úradom.

Úrad k vyššie uvedenému vyjadreniu uvádza, že podrobne vyhodnotil získané podklady a výsledky vykonaného šetrenia, aj so zreteľom na informácie, ktoré na požiadanie úradu poskytol kompetentný TÚ SR.
 
EuroTel, a.s listom zo dňa 30.4.2002 zaslal úradu svoje vyjadrenie k výsledkom šetrenia, v ktorom uviedol, že podstata sporu nespadá do oblasti súťažného práva, resp. do správneho práva v oblasti hospodárskej súťaže, ale do oblasti správneho práva v oblasti telekomunikácií, resp. regulácie v oblasti telekomunikácií. Na základe ustanovenia § 50 zákona o telekomunikáciách, štátny dohľad v telekomunikáciách vykonáva TÚ SR. V prípade, že sa ktorýkoľvek subjekt na trhu telekomunikačných služieb domnieva, že niektorý telekomunikačný operátor porušuje svoje povinnosti vyplývajúce zo zákona o telekomunikáciách, má právo podať podnet na TÚ SR na začatie správneho konania na základe ustanovenia § 5 ods. 1, resp. ust. § 18 ods. 1 zákona o správnom konaní a ust. § 50 zákona o telekomunikáciách.   

Slovenské telekomunikácie, a.s. listom zn.207/4/2002/SsaVsR zo dňa 29.4.2002 oznámili úradu, že k záverom ku ktorým úrad dospel, nemajú žiadne pripomienky ani návrhy.

Orange Slovensko, a.s. sa nevyjadril k výsledkom šetrenia.	

Vzhľadom na zistený skutkový stav úrad rozhodol tak, ako je uvedené vo výrokovej časti tohto rozhodnutia. 
P o u č e n i e :

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a  o zmene a doplnení zákona Slovenskej národnej rady                č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž do 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní včas podaný rozklad má odkladný účinok.  

 						               Ing. Ján Šufliarsky
 						                  riaditeľ odboru
       dohôd obmedzujúcich súťaž

Rozhodnutie sa doručí:
1. Mgr. Marcel Drgon
advokát
Advokátska kancelária 
Böhm & Partners
Jesenského 2
814 99 Bratislava

2. EuroTel, a.s.
Vajnorská 100/A
831 03 Bratislava

3. Orange Slovensko, a.s.
Prievozská 6/A
821 09  Bratislava

4. Slovenské telekomunikácie, a.s.
Námestie slobody 6
817 62 Bratislava